text: Dohrmann nu med medalje
  05 juni 2012 kl. 09.00
  Folketings- og byrådsmedlem Jørn Dohrmann (DF), Vamdrup, har været i audiens hos dronning Margrethe for at takke for ridderkorset.
  Ridderkorset er den laveste klasse af Dannebrogordenen, der blev indstiftet af Christian 5. i 1671 med baggrund i legenden om Dannebrog, som faldt ned fra himlen.
  Medaljen tildeles danskere og udlændinge for fortjenstfuld civil eller militær embedsgerning, for særlig indsats inden for kunst, videnskab og erhvervsliv eller for virke for danske interesser.
  - Jeg var meget glad for, at få lejlighed til, at takke dronningen for ordenen. Det var, som altid, en stor oplevelse, at møde hende. Dronning Margrethe imponerede mig virkelig med sin venlighed og åbenlyse interesse for, at høre om mig og min familie, fortæller Jørn Dohrmann.
  Han fik indtryk af, at dronningen har en oprigtig interesse i almindelige menneskers hverdag.
  